**BIUDŽETINĖS ĮSTAIGOS KLAIPĖDOS LOPŠELIO-DARŽELIO „KREGŽDUTĖ“ REORGANIZAVIMO, PRIJUNGIANT JĄ PRIE** **BIUDŽETINĖS ĮSTAIGOS** **KLAIPĖDOS LOPŠELIO-DARŽELIO „ŠALTINĖLIS“, SĄLYGŲ APRAŠAS**

I skyrius

BENDROSIOS NUOSTATOS

1. Biudžetinės įstaigos Klaipėdos lopšelio-darželio „Kregždutė“ reorganizavimo, prijungiant ją prie biudžetinės įstaigos Klaipėdos lopšelio-darželio „Šaltinėlis“, sąlygų aprašas (toliau – Aprašas) nustato savivaldybės biudžetinių įstaigų (toliau – BĮ) reorganizavimo būdą, momentą, nuo kurio veiklą baigiančios BĮ įstaigos teisės ir pareigos pereina po reorganizavimo veiksiančiai BĮ, po reorganizavimo veiksiančios BĮ savininko teises ir pareigas įgyvendinančią instituciją, reorganizavime dalyvaujančių įstaigų turto, lėšų, dokumentų perdavimo ir perėmimo sąlygas, papildomas teises ir pareigas.

2. Aprašas parengtas, vadovaujantis Lietuvos Respublikos civilinio kodekso 2.96, 2.97, 2.99 ir 2.101 straipsniais, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 14 straipsnio 5, 6, 8 ir 9 dalimis, Lietuvos Respublikos švietimo įstatymo 44 straipsnio 1, 5 ir 6 dalimis, Klaipėdos miesto savivaldybės tarybos 2021 m. kovo 25 d. sprendimu Nr. T2-74 „Dėl sutikimo reorganizuoti biudžetinę įstaigą Klaipėdos lopšelį-darželį „Kregždutė“ ir Klaipėdos miesto savivaldybės tarybos 2020 m. gruodžio 23 d. sprendimo Nr. T2‑300 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“ priedo 2.7 papunkčiu.

**II SKYRIUS**

**DUOMENYS APIE REORGANIZUOJAMĄ IR REORGANIZAVIME DALYVAUJANČIĄ BIUDŽETINES ĮSTAIGAS**

3. Reorganizuojamas juridinis asmuo:

3.1. pavadinimas – Klaipėdos lopšelis-darželis „Kregždutė“;

3.2. teisinė forma – savivaldybės BĮ, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose;

3.3. įstaigos grupė – ikimokyklinio ugdymo įstaiga, tipas – lopšelis-darželis, vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

3.4. buveinė – Butsargių g. 10, LT-91252 Klaipėda;

3.5. kodas – 190422625;

3.6. registras, kuriame kaupiami ir saugomi duomenys apie įstaigą – Juridinių asmenų registro Klaipėdos filialas;

4. Reorganizavime dalyvaujantis juridinis asmuo:

4.1. pavadinimas – Klaipėdos lopšelis-darželis „Šaltinėlis“;

4.2. teisinė forma – savivaldybės BĮ, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose;

4.3. įstaigos grupė – ikimokyklinio ugdymo įstaiga, tipas – lopšelis-darželis, vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

4.4. buveinė – Bangų g. 14, LT-91251 Klaipėda;

4.5. kodas – 290419110;

4.6. registras, kuriame kaupiami ir saugomi duomenys apie įstaigą – Juridinių asmenų registro Klaipėdos filialas.

**III SKYRIUS**

**REORGANIZAVIMO TIKSLAS, BŪDAS, PASIBAIGIANTI BIUDŽETINĖ ĮSTAIGA IR VEIKLĄ PO REORGANIZAVIMO TĘSIANTI BIUDŽETINĖ ĮSTAIGA**

5. Reorganizavimo tikslai – optimizuoti Klaipėdos miesto savivaldybės biudžetinių švietimo įstaigų, įgyvendinančių ikimokyklinio ir priešmokyklinio ugdymo programas, tinklą, jų valdymą ir veiklą, racionaliai ir tikslingai naudoti materialinius, finansinius ir žmogiškuosius išteklius.

6. Reorganizavimo būdas – prijungimas. BĮ Klaipėdos lopšelis-darželis „Kregždutė“ reorganizavimas prijungimo prie BĮ Klaipėdos lopšelio-darželio „Šaltinėlis“ būdu. Nuo viešo paskelbimo apie šio Aprašo parengimą dienos Klaipėdos lopšelis-darželis „Kregždutė“ turi reorganizuojamos BĮ statusą, o Klaipėdos lopšelis-darželis „Šaltinėlis“ – dalyvaujančios reorganizavime BĮ teisinį statusą.

7. Po reorganizavimo veiksianti biudžetinė įstaiga – Klaipėdos miesto savivaldybės BĮ Klaipėdos lopšelis-darželis „Šaltinėlis“ (Bangų g. 14, LT-91251 Klaipėda, juridinio asmens kodas – 290419110) perims visas reorganizuojamos BĮ Klaipėdos lopšelio-darželio „Kregždutė“ teises ir pareigas.

8. Data, nuo kurios veiklą baigiančios BĮ Klaipėdos lopšelio-darželio „Kregždutė“ teisės ir pareigos pereina po reorganizavimo veiksiančiai BĮ Klaipėdos lopšeliui-darželiui „Šaltinėlis“ – 2021 m. rugpjūčio 31 d., kai Juridinių asmenų registre įregistruojami po reorganizavimo veiksiančios įstaigos naujos redakcijos nuostatai ir Juridinių asmenų registre išregistruojama po reorganizavimo pasibaigianti biudžetinė įstaiga **–** Klaipėdos lopšelis-darželis „Kregždutė“ (Butsargių g. 10, LT-91252 Klaipėda, juridinio asmens kodas – 190422625).

9. Po reorganizavimo veiksiančios biudžetinės įstaigos Klaipėdos lopšelis-darželis „Šaltinėlis“ savininko teises ir pareigas įgyvendinanti institucija – Klaipėdos miesto savivaldybės taryba.

**IV SKYRIUS**

**REORGANIZAVIMO TVARKA IR SĄLYGOS**

10. Iki reorganizavimo lopšelyje-darželyje „Kregždutė“ (2021-01-01 duomenimis):

10.1. buvo ugdoma 110 vaikų (2020-09-01 jų buvo 110 );

10.2. dirbo 30 darbuotojų (14 pedagoginių ir 16 nepedagoginių), iš jų 28 pagrindinėje (13 pedagoginių, 15 nepedagoginių), 2 nepagrindinėje (1 pedagoginis, 1 nepedagoginis) darbovietėje. Buvo 3 pensinio amžiaus darbuotojai (nepedagoginiai);

10.3. patvirtintas etatų normatyvas: 14,10 pedagoginių ir 16,53 nepedagoginių etatų.

10.4. Po reorganizavimo BĮ Klaipėdos lopšelis-darželis „Kregždutė“ kaip juridinis asmuo pasibaigia. Įstaigos teisės ir pareigos nuo 2021 m. rugpjūčio 31 d. pereina po reorganizavimo veiksiančiai BĮ Klaipėdos lopšeliui-darželiui „Šaltinėlis“.

11. BĮ Klaipėdos lopšelio-darželio „Kregždutė“:

11.1. 27 darbuotojų darbo santykiai nuo 2021 m. rugsėjo 1 d.tęsiami Klaipėdos lopšelyje-darželyje „Šaltinėlis” Lietuvos Respublikos darbo kodekso nustatyta tvarka. BĮ Klaipėdos lopšelio-darželio „Kregždutė“ direktorius ir BĮ Klaipėdos lopšelio-darželio „Šaltinėlis“ direktorius sudaro susitarim dėl darbuotojų perkėlimo;

11.2. 2 nepedagoginiai darbuotojai (ūkio reikalų tvarkytojas – 1 et., specialistas – 0,25 et.) atleidžiami, išmokant išeitines išmokas, raštinės administratoriui mažinamas darbo krūvis 0,5 et., mažinamas pastatų ir sistemų priežiūros darbininko darbo krūvis 0,5 et., naikinamas darbininko (patalynės prižiūrėtojo) 0,25 et.;

11.3. Klaipėdos lopšelyje-darželyje „Šaltinėlis“ naikinamas darbininko 1,0 et.;

11.4. atleidžiamas direktorius (1,0 et.), išmokant išeitinę kompensaciją arba siūloma darbo vieta kitoje ikimokyklinio ugdymo įstaigoje.

12. BĮ Klaipėdos lopšelio-darželio „Kregždutė“ ir BĮ Klaipėdos lopšelio-darželio „Šaltinėlis“ direktoriai apie darbo santykių, sąlygų pakeitimą ar nutraukimą raštu praneša darbuotojams Lietuvos Respublikos darbo kodekso nustatyta tvarka.

13. Reorganizavimo laikotarpiu BĮ Klaipėdos lopšelio-darželio „Kregždutė“ ir BĮ Klaipėdos lopšelio-darželio „Šaltinėlis“ vadovai neturi teisės, nesuderinę su Klaipėdos miesto savivaldybės administracija, priimti į darbą naujų darbuotojų.

14. Reorganizuotos BĮ Klaipėdos lopšelio-darželio „Kregždutė“ ilgalaikis ir trumpalaikis turtas perduodamas valdyti, naudoti ir disponuoti patikėjimo teise BĮ Klaipėdos lopšeliui-darželiui „Šaltinėlis“.

15. Visus BĮ Klaipėdos lopšelio-darželio „Kregždutė“ finansinius įsipareigojimus nuo 2021 m. rugpjūčio 31 d. perima BĮ Klaipėdos lopšelis-darželis „Šaltinėlis“.

16. BĮ Klaipėdos lopšelio-darželio „Kregždutė“ lėšos, gautos kaip įstaigos pajamos už teikiamas paslaugas, ar jų likučiai pereina Klaipėdos lopšeliui-darželiui „Šaltinėlis“.

17. BĮ Klaipėdos lopšelio-darželio „Kregždutė“ dokumentai perduodami BĮ Klaipėdos lopšeliui-darželiui „Šaltinėlis“ teisės aktų nustatyta tvarka.

18. Reorganizuojamos BĮ Klaipėdos lopšelio-darželio „Kregždutė“ direktorius sudaro įstaigos ilgalaikio ir trumpalaikio materialaus turto sąrašus, dokumentų sąrašus ir ne vėliau kaip 2021 m. rugpjūčio 31 d. teisės aktų nustatyta tvarka perduoda turtą ir dokumentus po reorganizacijos veiksiančiai BĮ Klaipėdos lopšeliui-darželiui „Šaltinėlis“. BĮ Klaipėdos lopšelio-darželio „Kregždutė“ antspaudas ir spaudai, pasirašius turto ir dokumentų perdavimo ir priėmimo aktus, nustatyta tvarka sunaikinami. Visus BĮ Klaipėdos lopšelio-darželio „Kregždutė“ įsipareigojimus perima BĮ Klaipėdos lopšelis-darželis „Šaltinėlis“.

19. BĮ Klaipėdos lopšelis-darželis „Kregždutė“ iki 2021 m.rugpjūčio 31 d. privalo:

19.1. užtikrinti nepertraukiamą įstaigos veiklą pagal galiojančius nuostatus;

19.2. atsiskaityti su paslaugų teikėjais ir sudaryti tik tuos sandorius, kurie būtini įstaigos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie reorganizavimą;

19.3. apie sprendimą dėl įstaigos reorganizavimo raštu pranešti kiekvieno vaiko įstatyminiams atstovams ne vėliau kaip per vieną mėnesį nuo sprendimo priėmimo dienos.

V SKYRIUS

BAIGIAMOSIOS NUOSTATOS

20. Reorganizavimas vykdomas iš reorganizuojamo juridinio asmens ir reorganizavime dalyvaujančio juridinio asmens patvirtintų biudžetinių asignavimų.

21. Vaikams, registruotiems Centralizuotoje vaikų priėmimo sistemoje į BĮ Klaipėdos lopšelį-darželį „Kregždutė“ iki 2021 m. rugpjūčio 31 d., iš naujo persiregistruoti į BĮ Klaipėdos lopšelį-darželį „Šaltinėlis“ nereikia.

22. Šis Aprašas skelbiamas Klaipėdos lopšelio-darželio „Kregždutė“, Klaipėdos lopšelio-darželio „Šaltinėlis“ interneto tinklalapiuose (www.kregzduteld.lt, www.saltinelisklaipeda.lt), Klaipėdos miesto savivaldybės interneto tinklalapyje (www.klaipeda.lt) ir vieną kartą Klaipėdos miesto dienraščiuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_